ΚΟΙΝΗ ΘΕΣΗ (ΕΚ) αριθ. 23/95

η οποία καθορίστηκε από το Συμβουλίο στις 28 Σεπτεμβρίου 1995

για τη θέσηση κανονισμού (ΕΚ) αριθ. . . ./95 του Συμβουλίου της . . . για τη διαχείριση της ασφάλειας των επιβατηγών οχηματαγωγών πλοίων Roll on/Roll off (Ro-Ro)

(95/C 297/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 84 παράγραφος 2,

την πρόταση της Επιτροπής (1),

τη γνώμη της Οικονομικής και Κοινωνικής Επιτροπής (2),

Αποφασίζοντας σύμφωνα με τη διαδικασία που αναφέρεται στο άρθρο 189 Γ της συνθήκης (3),

Εκτιμώντας:

ότι τα ναυτικά ατυχήματα με απώλειες σε ανθρώπινες ζωές απασχολούν σοβαρά την Κοινότητα 7

ότι ο Διεθνής Κώδικας Διαχείρισης της Ασφάλειας με τον οποίο επιδιώκεται η ασφαλής λειτουργία των πλοίων και την πρόληψη της ρύπανσης εφεξής καλούμενος «κώδικας ISM» εκδόθηκε από τον Διεθνή Ναυτιλιακό Οργανισμό (ΔΝΟ) με την απόφαση της Συνέλευσης Α.741 (18), της 4ης Νοεμβρίου 1993, παρουσία των κρατών μελών και ότι, με την ενσωμάτωσή του στη Διεθνή Σύμβαση για την Ασφάλεια της Ζωής στη Θάλασσα του 1974, θα ισχύει και για τα επιβατηγά οχηματαγωγά πλοία Ro-Ro από 1ης Ιουλίου 1998 7

ότι πρόκειται για ένα μέτρο που συγκαταλέγεται σε σειρά άλλων μέτρων για τη βελτίωση της ασφάλειας στη θάλασσα 7 ότι ο κώδικας ISM δεν είναι ακόμη υποχρεωτικός αλλά έχει το χαρακτήρα σύστασης 7

ότι η ασφάλεια της ανθρώπινης ζωής στη θάλασσα μπορεί να βελτιωθεί αποτελεσματικά με την αυστηρή και υποχρεωτική εφαρμογή του κώδικα ISM 7

ότι το πιο επείγον μέλημα της Κοινότητας είναι η διαχείριση της ασφάλειας των επιβατηγών οχηματαγωγών πλοίων Ro-Ro 7 ότι η ομοιόμορφη και συνεπής εφαρμογή του κώδικα ISM σε όλα τα κράτη μέλη μπορεί να αποτελέσει βήμα προς τη διαχείριση της ασφάλειας των επιβατηγών οχηματαγωγών πλοίων Ro-Ro 7

ότι, στο ψήφισμά του, της 22ας Δεκεμβρίου 1994, για την ασφάλεια των επιβατηγών οχηματαγωγών «Roll-on/Roll-off» (4), το Συμβούλιο κάλεσε την Επιτροπή να υποβάλει πρόταση σχετικά με την ταχεία υποχρεωτική εφαρμογή του κώδικα ISM σε όλες τις τακτικές μεταφορές επιβατηγών οχηματαγωγών πλοίων Ro-Ro προς ή από ευρωπαϊκούς λιμένες, σύμφωνα με το διεθνές δίκαιο 7

ότι απαιτείται αυστηρή και υποχρεωτική εφαρμογή του κώδικα ISM προκειμένου να εξασφαλιστεί η καθιέρωση και η ορθή διατήρηση συστημάτων διαχείρισης της ασφάλειας από εταιρείες που εκμεταλλεύονται θαλασσοπλοούντα επιβατηγά οχηματαγωγά πλοία Ro-Ro, τόσο σε επίπεδο πλοίου όσο και σε επίπεδο εταιρείας 7

ότι η ανάληψη δράσης σε κοινοτικό επίπεδο είναι ο καλύτερος τρόπος για να εξασφαλιστεί η υποχρεωτική και πρόωρη εφαρμογή των διατάξεων του κώδικα ISM καθώς και ο αποτελεσματικός έλεγχος της εφαρμογής του, χωρίς να προκαλείται στρέβλωση του ανταγωνισμού μεταξύ διαφόρων κοινοτικών λιμένων και μεταξύ οχηματαγωγών Ro-Ro 7 ότι μόνον ένας κανονισμός, ο οποίος εφαρμόζεται άμεσα, μπορεί να εξασφαλίσει αυτή την εφαρμογή 7 ότι, για να εφαρμοστούν πρόωρα οι διατάξεις αυτές, ο κανονισμός πρέπει να αρχίσει να εφαρμόζεται από την 1η Ιουλίου 1996 7

ότι η υποχρεωτική και πρόωρη εφαρμογή του κώδικα ISM για όλα τα οχηματαγωγά Ro-Ro, ανεξαρτήτως σημαίας, λαμβάνει επίσης υπόψη το αίτημα που περιέχεται στο σημείο 2 του ψηφίσματος Α.741 (18) του ΔΝΟ το οποίο παροτρύνει έντονα τις κυβερνήσεις να εφαρμόσουν τον κώδικα το ταχύτερο δυνατόν, δίνοντας προτεραιότητα, μεταξύ άλλων, στα επιβατηγά πλοία 7

ότι η ασφάλεια των πλοίων είναι πρωταρχική ευθύνη των κρατών της σημαίας και ότι τα κράτη μέλη μπορούν να εξασφαλίσουν ότι τα οχηματαγωγά πλοία που φέρουν τη σημαία τους και οι εταιρείες που τα εκμεταλλεύονται συμμορφώνονται προς τους ενδεδειγμένους κανόνες διαχείρισης της ασφάλειας 7 ότι ο μόνος τρόπος για να εξασφαλίσουν τα κράτη μέλη την ασφάλεια όλων των οχηματαγωγών πλοίων, ανεξαρτήτως σημαίας, που εκτελούν ή επιθυμούν να εκτελούν τακτικά δρομολόγια από τους λιμένες τους, είναι να απαιτούν την πραγματική συμμόρφωση προς τους κανόνες ασφαλείας, ως προϋπόθεση της εκτέλεσης τακτικών δρομολογίων από τους λιμένες τους 7

ότι οι εταιρείες που εκτελούν δρομολόγια με οχηματαγωγά Ro-Ro αποκλειστικά σε προασπισμένα ύδατα μεταξύ λιμένων του ιδίου κράτους μέλους αποτελούν πιο περιορισμένο κίνδυνο και ότι θα χρειαστεί να αναλάβουν αναλογικά μεγαλύτερο όγκο διοικητικών εργασιών σε σχέση με άλλες εταιρείες και ότι θα πρέπει, ως εκ τούτου, να λάβουν προσωρινή παρέκκλιση 7

ότι πρέπει να προσδιοριστούν οι απαιτήσεις βάσει των οποίων εφαρμόζονται οι διατάξεις του κώδικα ISM και να καθοριστούν οι όροι έκδοσης και ελέγχου του Εγγράφου Συμμόρφωσης και του Πιστοποιητικού Διαχείρησης της Ασφάλειας 7

ότι τα κράτη μέλη ενδέχεται να κρίνουν αναγκαίο να αναθέσουν ή να εμπιστευθούν σε ειδικευμένους φορείς την εκπλήρωση των υποχρεώσεών τους βάσει του παρόντος κανονισμού 7 ότι ο ορθός τρόπος για να εξασφαλισθεί ομοιόμορφο και κατάλληλο επίπεδο ελέγχου είναι να απαιτείται ότι οι φορείς αυτοί είναι μόνον εκείνοι που ανταποκρίνονται στις απαιτήσεις της οδηγίας 94/57/ΕΚ του Συμβουλίου της 22ας Νοεμβρίου 1994 σχετικά με τους κοινούς κανόνες και πρότυπα για τους οργανισμούς επιθεώρησης και εξέτασης πλοίων και για τις συναφείς δραστηριότητες των ναυτικών αρχών (1) 7

ότι ένα κράτος μέλος πρέπει να έχει τη δυνατότητα να αναστέλλει τη λειτουργία ορισμένων οχηματαγωγών Ro-Ro στους λιμένες του όταν θεωρεί ότι υπάρχει πιθανότητα σοβαρού κινδύνου για την ασφάλεια της ζωής ή της περιουσίας ή για το περιβάλλον, βάσει απόφασης που λαμβάνεται στα πλαίσια ρυθμιστικής επιτροπής, προς την οποία πρέπει να συμμορφώνονται τα κράτη μέλη 7

ότι για την τροποποίηση του παρόντος κανονισμού, ανάλογα με τις διεθνείς εξελίξεις, απαιτείται απλουστευμένη διαδικασία ρυθμιστικής επιτροπής 7

ότι η ταχεία καθιέρωση αυτών των κανόνων ασφαλείας δημιουργεί ειδικά τεχνικά και διοικητικά προβλήματα για την Ελλάδα λόγω του πολύ μεγάλου αριθμού των εγκατεστημένων στην Ελλάδα εταιρειών εκμετάλλευσης οχηματαγωγών πλοίων με ελληνική σημαία του εκτελούν δρομολόγια αποκλειστικά μεταξύ ελληνικών λιμένων 7 ότι, ως εκ τούτου, θα πρέπει να χορηγηθεί παρέκκλιση περιορισμένης διαρκείας για την αντιμετώπιση της κατάστασης αυτής, λαμβανομένου επιπλέον υπόψη του γεγονότος ότι οι τακτικές γραμμές επιβατικών μεταφορών και πορθμείων μεταξύ ελληνικών λιμένων έχουν εξαιρεθεί έως την 1η Ιανουαρίου 2004 από την ελευθερία παροχής υπηρεσιών που θεσπίζει ο κανονισμός (ΕΟΚ) αριθ. 3577/92 του Συμβουλίου της 7ης Δεκεμβρίου 1992 για την εφαρμογή της αρχής της ελεύθερης κυκλοφορίας των υπηρεσιών στις θαλάσσιες μεταφορές στο εσωτερικό των κρατών μελών (θαλάσσιες ενδομεταφορές - καμποτάζ) (2),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στόχος του παρόντος κανονισμού είναι να αναβαθμισθεί η ασφαλής διαχείριση και λειτουργία των επιβατηγών οχηματαγωγών Ro-Ro που εκτελούν δρομολόγια προς ή από τους λιμένες των κρατών μελών της Κοινότητας, καθώς και η πρόληψη της ρύπανσης από αυτά, με την εξασφάλιση της συμμόρφωσης των εταιρειών που εκμεταλλεύονται οχηματαγωγά προς τον κώδικα ISM μέσω:

- της καθιέρωσης και της σωστής λειτουργίας, εκ μέρους των εταιριών, συστημάτων διαχείρισης της ασφάλειας επί των πλοίων και στην ξηρά και

- του ελέγχου των συστημάτων αυτών από τη διοίκηση του κράτους της σημαίας και τη διοίκηση του κράτους του λιμένα.

Άρθρο 2

Για τους σκοπούς του παρόντος κανονισμού και την εφαρμογή του κώδικα ISM νοείται ως:

α) «οχηματαγωγή Ro-Ro»: ένα επιβατηγό οχηματαγωγό θαλασσοπλοούν πλοίο το οποίο είναι διαρρυθμισμένο έτσι ώστε να μπορούν να εισέρχονται και να εξέρχονται απευθείας από αυτό οδικά ή σιδηροδρομικά οχήματα και μεταφέρει περισσότερους από 12 επιβάτες 7

β) «τακτικό δρομολόγιο»: σειρά διαδρομών οχηματαγωγού Ro-Ro οι οποίες διενεργούνται για την εξυπηρέτηση της κυκλοφορίας μεταξύ των ίδιων δύο ή περισσότερων σημείων:

1. είτε σύμφωνα με δημοσιευμένο πρόγραμμα δρομολογίων,

2. είτε με διαδρομές τόσο τακτικές ή συχνές ώστε να αποτελούν αναγνωρίσιμο συστηματικό σύνολο 7

γ) «εταιρεία»: ο πλοιοκτήτης οχηματαγωγού Ro-Ro ή οιοσδήποτε άλλος οργανισμός ή πρόσωπο, όπως ο διαχειριστής ή ο ναυλωτής του πλοίου χωρίς φορτίο, ο οποίος έχει αναλάβει την ευθύνη εκμετάλλευσης οχηματαγωγού Ro-Ro από τον ιδιοκτήτη του 7

δ) «αναγνωρισμένος οργανισμός»: ο φορέας που έχει αναγνωρισθεί σύμφωνα με τις διατάξεις της οδηγίας 94/57/ΕΚ 7

ε) «κώδικας ISM»: ο διεθνής κώδικας διαχείρισης για την ασφαλή λειτουργία των πλοίων και την πρόληψη της ρύπανσης, που υιοθετήθηκε από τον ΔΝΟ με την απόφαση Α.741 (18) της Συνέλευσης της 4ης Νοεμβρίου 1993, ο οποίος περιλαμβάνεται στο παράρτημα του παρόντος κανονισμού 7

στ) «διοίκηση»: η κυβέρνηση του κράτους τη σημαία του οποίου δικαιούται να φέρει το οχηματαγωγό Ro-Ro 7

ζ) «έγγραφο συμμόρφωσης»: το έγγραφο που χορηγείται σιτς εταιρείες σύμφωνα με το σημείο 13.2 του κώδικα ISM 7

η) «πιστοποιητικό διαχείρισης της ασφάλειας»: το πιστοποιητικό που χορηγείται σε οχηματαγωγά Ro-Ro σύμφωνα με το σημείο 13.4 του κώδικα ISM 7

θ) «προασπισμένα ύδατα»: περιοχές στις οποίες η ετήσια πιθανότητα υπέρβασης του σημαντικού ύψους κύματος 1,5 m είναι κάτω του 10 % και στις οποίες ένα οχηματαγωγό Ro-Ro δεν ευρίσκεται ποτέ σε απόσταση μεγαλύτερη των 6 ναυτικών μιλίων από ένα καταφύγιο όπου οι ναυαγοί μπορούν να φθάσουν στην ξηρά.

Άρθρο 3

Ο παρών κανονισμός ισχύει για όλες τις εταιρείες οι οποίες εκμεταλλεύονται τουλάχιστον ένα οχηματαγωγή Ro-Ro που εκτελεί τακτικά δρομολόγια προς ή από λιμένα κράτους μέλους της Κοινότητας, ανεξαρτήτως της σημαίας του.

Άρθρο 4

1. Όλες οι εταιρείες πρέπει να συμμορφούνται προς όλες τις διατάξεις των σημείων 1.2 έως 13.1 και του σημείου 13.3 του κώδικα ISM, ωσάν οι σχετικές διατάξεις να ήσαν υποχρεωτικές, για να μπορούν τα πλοία τους να εκτελούν τακτικά δρομολόγια προς ή από λιμένα κράτους μέλους της Κοινότητας.

2. Κατά παρέκκλιση της παραγράφου 1, οι εταιρείες που εκμεταλλεύονται ένα η περισσότερα οχηματαγωγά Ro-Ro σε τακτικά δρομολόγια, αποκλειστικά σε προασπισμένα ύδατα, μεταξύ λιμένων που βρίσκονται στο ίδιο κράτος μέλος, μπορούν να αναβάλουν τη συμμόρφωσή τους προς τις διατάξεις του παρόντος κανονισμού έως την 1η Ιουλίου 1997.

Άρθρο 5

1. Τα κράτη μέλη πρέπει να συμμορφώνονται προς τις διατάξεις των σημείων 13.2, 13.4 και 13.5 του κώδικα ISM, ωσάν οι σχετικές διατάξεις να ήσαν υποχρεωτικές, όσον αφορά τις εταιρείες και τα οχηματαγωγά Ro-Ro.

2. Για τους σκοπούς της παραγράφου 1, τα κράτη μέλη μπορούν να εξουσιοδοτούν ή να στηρίζονται, πλήρως ή εν μέρει, μόνον σε αναγνωρισμένο οργανισμό.

Για τους σκοπούς του σημείου 13.2 του κώδικα ISM, ένα κράτος μέλος μπορεί να εκδίδει έγγραφα συμμόρφωσης μόνον για εταιρείες των οποίων το κέντρο επιχειρηματικής δραστηριότητας βρίσκεται στην επικράτειά του. Πριν από την έκδοση των σχετικών εγγράφων, τα κράτη μέλη διαβουλεύονται με τη διοίκηση των κρατών τη σημαία των οποίων δικαιούνται να φέρουν τα οχηματαγωγά Ro-Ro της συγκεκριμένης εταιρείας, εφόσον πρόκειται για διοίκηση διαφορετική από εκείνη του κράτους μέλους που εκδίδει το έγγραφο.

3. Το έγγραφο συμμόρφωσης ισχύει μόνον για πέντε έτη από την ημερομηνία εκδόσεώς του, υπό τον όρον πάντοτε ότι μια φορά το χρόνο διενεργείται έλεγχος, προκειμένου να επιβεβαιώνεται η καλή λειτουργία του συστήματος διαχείρισης της ασφάλειας και να εξακριβώνεται εάν οι τυχόν μεταβολές που έγιναν μετά τον τελευταίο έλεγχο ανταποκρίνονται προς τις διατάξεις του κώδικα ISM.

4. Το πιστοποιητικό διαχείρισης της ασφάλειας ισχύει μόνον για πέντε έτη από την ημερομηνία εκδόσεώς του, υπό τον όρον πάντοτε ότι διενεργείται έλεγχος τουλάχιστον κάθε 30 μήνες ή συχνότερα, προκειμένου να επιβεβαιώνεται η καλή λειτουργία του συστήματος διαχείρισης της ασφάλειας και να εξακριβώνεται αν οι τύχον τροποποιήσεις που έγιναν μετά τον τελευταίο έλεγχο ανταποκρίνονται προς τις διατάξεις του κώδικα ISM.

5. Για τους σκοπούς του παρόντος κανονισμού, και ιδίως του άρθρου 6, κάθε κράτος μέλος αποδέχεται τα έγγραφα συμμόρφωσης ή τα πιστοποιητικά διαχείρισης της ασφάλειας που εκδίδονται από την διοίκηση άλλου κράτους μέλους ή από αναγνωρισμένο οργανισμό ο οποίος ενεργεί για λογαριασμό του.

6. Τα κράτη μέλη αναγνωρίζουν τα έγγραφα συμμόρφωσης και τα πιστοποιητικά διαχείρισης της ασφάλειας που εκδίδονται από τις διοικήσεις τρίτων χωρών, ή για λογαριασμό αυτών, εφόσον βεβαιωθούν ότι αποδεικνύουν τη συμμόρφωση προς τις διατάξεις του παρόντος κανονισμού.

Τα έγγραφα συμμόρφωσης και τα πιστοποιητικά διαχείρισης της ασφάλειας που εκδίδονται για λογαριασμό διοικήσεων τρίτων χωρών μπορούν να αναγνωρίζονται μόνον εάν έχουν εκδοθεί από αναγνωρισμένο οργανισμό.

Άρθρο 6

Τα κράτη μέλη βεβαιούνται για την τήρηση των διατάξεων του παρόντος κανονισμού από όλες τις εταιρείες που εκτελούν τακτικά δρομολόγια οχηματαγωγών Ro-Ro προς ή από τους λιμένες τους.

Άρθρο 7

Όταν ένα κράτος μέλος κρίνει ότι μια εταιρεία, παρ' όλον ότι διαθέτει έγγραφο συμμόρφωσης, δεν μπορεί να εκμεταλλευτεί επιβατηγό οχηματαγωγό Ro-Ro σε τακτικό δρομολόγιο προς ή από τους λιμένες του λόγω πιθανότητας σοβαρού κινδύνου για την ασφάλεια της ζωής, της περιουσίας ή του περιβάλλοντος, η εκτέλεση του εν λόγω δρομολογίου μπορεί να ανασταλεί μέχρις ότου εκλείψει ο κίνδυνος.

Υπό τις ανωτέρω περιστάσεις, ισχύει η εξής διαδικασία:

α) το κράτος μέλος ενημερώνει αμέσως την Επιτροπή και τα λοιπά κράτη μέλη για την απόφασή του, εκθέτοντας τεκμηριωμένα τους σχετικούς λόγους 7

β) η Επιτροπή εξετάζει κατά πόσον δικαιολογείται όντως η αναστολή λόγω σοβαρού κινδύνου για την ασφάλεια ή το περιβάλλον 7

γ) αποφασίζεται, με τη διαδικασία του άρθρου 10 παράγραφος 2, εάν η απόφαση του κράτους μέλους να αναστείλει την εκτέλεση του σχετικού δρομολογίου του είναι όντως δικαιολογημένη λόγω σοβαρού κινδύνου για την ασφάλεια της ζωής ή της περιουσίας ή του περιβάλλοντος και εάν η αναστολή δεν είναι δικαιολογημένη, ότι το εν λόγω κράτος μέλος θα κληθεί να την ανακαλέσει.

Άρθρο 8

Προκειμένου να ληφθούν υπόψη οι γενικές διατάξεις του κώδικα ISM, η Επιτροπή εξετάζει την εφαρμογή του παρόντος κανονισμού τρία χρόνια μετά την έναρξη ισχύος του και προτείνει τα τυχόν κατάλληλα μέτρα.

Άρθρο 9

Προκειμένου να ληφθούν υπόψη οι διεθνείς εξελίξεις και ιδίως οι εξελίξεις στα πλαίσια του ΔΝΟ:

α) ο ορισμός του «κώδικα ISM» στο άρθρο 2 7

β) η διάρκεια ισχύος του εγγράφου συμμόρφωσης ή/και του πιστοποιητικού διαχείρισης της ασφάλειας και η συχνότητα του σχετικού ελέγχου σύμφωνα με το άρθρο 5 παράγραφοι 3 και 4 7

γ) το παράρτημα 7

δ) ο ορισμός του «αναγνωρισμένου οργανισμού» στο άρθρο 2,

μπορούν να τροποποιούνται, σύμφωνα με τη διαδικασία του άρθρου 10 παράγραφος 2, ώστε να περιληφθούν στο παράρτημα κατευθυντήριες γραμμές για τις διοικήσεις σχετικά με την εφαρμογή του κώδικα ISM.

Άρθρο 10

1. Η Επιτροπή επικουρείται από την επιτροπή που έχει συσταθεί βάσει του άρθρου 12 παράγραφος 1 της οδηγίας 93/75/ΕΚ (1).

2. Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της επί του σχεδίου εντός προθεσμίας την οποία μπορεί να ορίσει ο πρόεδρος ανάλογα με τον επείγοντα χαρακτήρα του θέματος. Αποφασίζει με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.

3. α) Η Επιτροπή θεσπίζει τα σχεδιαζόμενα μέτρα εφόσον είναι σύμφωνα με τη γνώμη της επιτροπής.

β) Εάν τα σχεδιαζόμενα μέτρα δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει, χωρίς καθυστέρηση, στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.

γ) Εάν το Συμβούλιο δεν έχει αποφασίσει μετά την παρέλευση 40 ημερών από την ημερομηνία υποβολής της πρότασης στο Συμβούλιο, τα προτεινόμενα μέτρα θεσπίζονται από την Επιτροπή.

Άρθρο 11

Ο παρών κανονισμός αρχίζει να ισχύει την 1η Ιανουαρίου 1996.

Εφαρμόζεται από την 1η Ιουλίου 1996.

Κατά παρέκκλιση του πρώτου εδαφίου, ο παρών κανονισμός δεν εφαρμόζεται έως τις 31 Δεκεμβρίου 1997 σε εταιρείες συσταθείσες βάσει της ελληνικής νομοθεσίας, οι οποίες έχουν το κέντρο επιχειρηματικής δραστηριότητάς τους στην Ελλάδα και οι οποίες εκμεταλλεύονται οχηματαγωγά Ro-Ro νηολογημένα στην Ελλάδα, φέροντα ελληνική σημαία και εκτελούντα τακτικά δρομολόγια αποκλειστικά μεταξύ ελληνικών λιμένων.

Ο πορών κανονισμός είναι δεσμευτικός ως προς όλα του τα μέρη και ισχύει άμεσα σε όλα τα κράτη μέλη.

. . .

Για το Συμβούλιο

Ο Πρόεδρος

(1) ΕΕ αριθ. C ..., σ. ..., και τροποποιημένη πρόταση που διαβιβάσθηκε στις ... (δεν έχει ακόμα δημοσιευθεί στην Επίσημη Εφημερίδα).

(2) Γνώμη που διατυπώθηκε στις 31 Μαΐου 1995 (δεν έχει ακόμα δημοσιευθεί στην Επίσημη Εφημερίδα).

(3) Γνώμη του Ευρωπαϊκού Κοινοβουλίου της 16ης Ιουνίου 1995 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της ... (δεν έχει ακόμα δημοσιευθεί στην Επίσημη Εφημερίδα) και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) ΕΕ αριθ. C 379 της 31. 12. 1994, σ. 8.

(1) ΕΕ αριθ. L 319 της 12. 12. 1994, σ. 20.

(2) ΕΕ αριθ. L 364 της 12. 12. 1994, σ. 7.

(1) Οδηγία 93/75/ΕΟΚ του Συμβουλίου της 13ης Σεπτεμβρίου 1993 για τις ελάχιστες προδιαγραφές που απαιτούνται για τα πλοία τα οποία κατευθύνονται σε ή αποπλέουν από κοινοτικούς λιμένες μεταφέροντας επικίνδυνα ή ρυπογόνα εμπορεύματα (ΕΕ L αριθ. 247 της 5. 10. 1993, σ. 19).

ΠΑΡΑΡΤΗΜΑ

ΔΙΕΘΝΗΣ ΚΩΔΙΚΑΣ ΔΙΑΧΕΙΡΙΣΗΣ ΓΙΑ ΤΗΝ ΑΣΦΑΛΗ ΛΕΙΤΟΥΡΓΙΑ ΤΩΝ ΠΛΟΙΩΝ ΚΑΙ ΤΗΝ ΠΡΟΛΗΨΗ ΤΗΣ ΡΥΠΑΝΣΗΣ [ΔΙΕΘΝΗΣ ΚΩΔΙΚΑΣ ΔΙΑΧΕΙΡΙΣΗΣ ΤΗΣ ΑΣΦΑΛΕΙΑΣ (ΚΩΔΙΚΑΣ ISM)]

Απαιτήσεις για τη διαχείριση της ασφάλειας και την πρόληψη της ρυπάνσης

ΠΕΡΙΕΧΟΜΕΝΑ

Προοίμιο

1. Γενικά

1.1. Ορισμοί

1.2. Στόχοι

1.3. Εφαρμογή

1.4. Λειτουργικές απαιτήσεις για ένα σύστημα διαχείρισης της ασφάλειας

2. Πολιτική ασφάλειας και προστασίας του περιβάλλοντος

3. Ευθύνες και αρμοδιότητα της εταιρείας

4. Εξουσιοδοτημένο(-α) πρόσωπο(-α)

5. Ευθύνη και αρμοδιότητα του πλοιάρχου

6. Μέσα και προσωπικό

7. Εκπόνηση σχεδίων για λειτουργίες στο πλοίο

8. Ετοιμότητα για αντιμετώπιση έκτακτης ανάγκης

9. Αναφορές και ανάλυση μη συμμορφώσεων, ατυχημάτων και επικίνδυνων περιστατικών

10. Συντήρηση του πλοίου και εξοπλισμός

11. Τεκμηρίωση

12. Διαπίστωση, αναθεώρηση και αξιολόγηση από την εταιρεία

13. Πιστοποίηση, διαπίστωση και έλεγχος

ΠΡΟΟΙΜΙΟ

1. Ο σκοπός αυτού του κώδικα είναι να καθιερώσει ένα διεθνές πρότυπο για την ασφαλή διαχείριση και λειτουργία των πλοίων, και την πρόληψη της ρύπανσης.

2. Η Συνέλευση υιοθέτησε την απόφαση Α.443 (XI) με την οποία κλήθηκαν όλες οι κυβερνήσεις να λάβουν τα απαιτούμενα μέτρα για τη διασφάλιση του πλοιάρχου κατά την εκπλήρωση των υποχρεώσεών του αναφορικά με την ασφάλεια της ναυσιπλοΐας και την προστασία του θαλασσίου περιβάλλοντος.

3. Η Συνέλευση επίσης υιοθέτησε την απόφαση Α.680 (17), με την οποία αναγνωρίζεται παραπέρα η ανάγκη για κατάλληλη οργάνωση της διαχείρισης, ώστε αυτή να μπορέσει να ανταποκριθεί στην ανάγκη των επιβαινόντων στα πλοία, για επίτευξη και διατήρηση υψηλών επιπέδων ασφάλειας και προστασίας του περιβάλλοντος.

4. Επειδή αναγνωρίζεται το γεγονός ότι ούτε δύο ναυτιλιακές εταιρείες ή πλοιοκτήτες είναι ίδιοι, και ότι τα πλοία λειτουργούν κάτω από ένα ευρύ φάσμα διαφορετικών συνθηκών, ο κώδικας βασίζεται σε γενικές αρχές και στόχους.

5. Ο κώδικας εκφράζεται με γενικούς όρους ώστε να μπορεί να έχει μια ευρύτερη εφαρμογή. Είναι προφανές ότι διαφορετικά επίπεδα διαχείρισης, είτε αφορούν σε εταιρείες ξηράς είτε σε πλοία, απαιτούν διάφορα επίπεδα γνώσης και ενημέρωσης στα θέματα που αναφέρονται στον κώδικα.

6. Ο ακρογωνιαίος λίθος μιας καλής διαχείρισης της ασφάλειας είναι η δέσμευση της κορυφής της ιεραρχίας. Σε ζητήματα ασφάλειας και πρόληψης ρύπανσης η δέσμευση, η ικανότητα, η συμπεριφορά και η ενεργοποίηση των ατόμων σε όλα τα επίπεδα, καθορίζουν το τελικό αποτέλεσμα.

1. ΓΕΝΙΚΑ

1.1. Ορισμοί

1.1.1. «Διεθνής κώδικας διαχείρισης της ασφάλειας» (ISM) είναι ο διεθνής κώδικας διαχείρισης για την ασφαλή λειτουργία των πλοίων και για την πρόληψη ρύπανσης όπως υιοθετήθηκε από τη Συνέλευση και όπως μπορεί στο μέλλον να τροποποιηθεί από τον Οργανισμό.

1.1.2. «Εταιρεία» είναι ο πλοιοκτήτης ή οποιοσδήποτε άλλος οργανισμός ή πρόσωπο, όπως ο διαχειριστής ή ο ναυλωτής, ο οποίος έχει αναλάβει την ευθύνη της λειτουργίας του πλοίου από τον πλοιοκτήτη και ο οποίος αναλαμβάνοντας τέτοια ευθύνη έχει συμφωνήσει να αναλάβει όλα τα καθήκοντα και τις υποχρεώσεις που επιβάλλονται από τον κώδικα.

1.1.3. «Διοίκηση» είναι η κυβέρνηση του κράτους τη σημαία του οποίου δικαιούται να φέρει το πλοίο.

1.2. Στόχοι

1.2.1. Οι στόχοι του κώδικα είναι η διασφάλιση της ασφάλειας στη θάλασσα, της πρόληψης ανθρώπινου τραυματισμού ή απώλειας ζωής και της αποφυγής βλάβης στο περιβάλλον, ιδιαίτερα στο θαλάσσιο περιβάλλον και στην περιουσία.

1.2.2. Οι στόχοι της διαχείρισης της ασφάλειας της εταιρείας θα πρέπει, μεταξύ άλλων, να:

1. καθορίζουν ασφαλείς πρακτικές στη λειτουργία του πλοίου και ένα ασφαλές εργασιακό περιβάλλον,

2. καθιερώνουν μέτρα προστασίας για όλους τους συγκεκριμένους κινδύνους και να

3. βελτιώνουν συνεχώς τις ικανότητες του προσωπικού για διαχείριση της ασφάλειας στην ξηρά και στη θάλασσα, περιλαμβανομένης της προετοιμασίας για αντιμετώπιση καταστάσεων ανάγκης, που σχετίζονται με την ασφάλεια και με την προστασία του περιβάλλοντος.

1.2.3. Το σύστημα διαχείρισης της ασφάλειας θα πρέπει να διασφαλίζει:

1. τη συμμόρφωση με υποχρεωτικούς κανόνες και κανονισμούς και

2. ότι λαμβάνονται υπόψη οι σχετικοί κώδικες, οδηγίες και πρότυπα που συνιστώνται από τον οργανισμό, τις διοικήσεις, τους νηογνώμονες και τους οργανισμούς της ναυτιλιακής βιομηχανίας.

1.3. Εφαρμογή

Οι απαιτήσεις αυτού του κώδικα μπορούν να εφαρμοστούν σε όλα τα πλοία.

1.4. Λειτουργικές απαιτήσεις ενός συστήματος διαχείρισης της ασφάλειας

Κάθε εταιρεία θα πρέπει να αναπτύσσει, να εφαρμόζει και να διατηρεί ένα σύστημα διαχείρισης της ασφάλειας, το οποίο να περιλαμβάνει τις ακόλουθες λειτουργικές απαιτήσεις:

1. την πολιτική της εταιρείας σχετικά με την ασφάλεια και την προστασία του περιβάλλοντος,

2. τις οδηγίες και διαδικασίες για τη διασφάλιση της ασφαλούς λειτουργίας των πλοίων και της προστασίας του περιβάλλοντος, σύμφωνα με τη σχετική διεθνή νομοθεσία και την νομοθεσία του κράτους της σημαίας,

3. τα καθορισμένα επίπεδα αρμοδιοτήτων και τρόπους επικοινωνίας του προσωπικού της ξηράς, του προσωπικού του πλοίου και μεταξύ τους,

4. τις διαδικασίες αναφοράς ατυχημάτων και για τις μη συμμορφώσεις με τις διατάξεις του κώδικα,

5. διαδικασίες προετοιμασίας και ανταπόκρισης σε καταστάσεις έκτακτης ανάγκης και

6. διαδικασίες εσωτερικών ελέγχων και αναθεώρησης του συστήματος διαχείρισης.

2. ΠΟΛΙΤΙΚΗ ΑΣΦΑΛΕΙΑΣ ΚΑΙ ΠΡΟΣΤΑΣΙΑΣ ΠΕΡΙΒΑΛΛΟΝΤΟΣ

2.1. Η εταιρεία θα πρέπει να καθιερώσει μια πολιτική ασφάλειας και προστασίας περιβάλλοντος, η οποία να περιγράφει τον τρόπο με τον οποίο θα πραγματοποιηθούν οι στόχοι που τίθενται στην παράγραφο 1.2.

2.2. Η εταιρία θα πρέπει να διασφαλίσει ότι η πολιτική της εφαρμόζεται και διατηρείται σε όλα τα επίπεδα οργάνωσης, τόσο στην ξηρά, όσο και στο πλοίο.

3. ΕΥΘΥΝΕΣ ΚΑΙ ΑΡΜΟΔΙΟΤΗΤΑ ΤΗΣ ΕΤΑΙΡΕΙΑΣ

3.1. Εάν ο υπεύθυνος για τη λειτουργία το πλοίου είναι άλλος εκτός του πλοιοκτήτη, ο πλοιοκτήτης πρέπει να αναφέρει το πλήρες όνομα και τα λεπτομερή στοιχεία του υπευθύνου αυτού στη Διοίκηση.

3.2. Η εταιρεία θα πρέπει να καθορίσει και να τεκμηριώσει την ευθύνη, αρμοδιότητα και διασύνδεση όλου του προσωπικού που διαχειρίζεται, εκτελεί και ελέγχει εργασίες που σχετίζονται και επηρεάζουν την ασφάλεια και την προστασία του περιβάλλοντος.

3.3. Η εταιρεία είναι υπεύθυνη να διασφαλίζει ότι παρέχονται επαρκή μέσα και υποστήριξη ξηράς, ώστε το εξουσιοδοτημένο πρόσωπο (ή πρόσωπα) να μπορεί να εκτελεί τα καθήκοντά του.

4. ΕΞΟΥΣΙΟΔΟΤΗΜΕΝΟ ΠΡΟΣΩΠΟ (Ή ΠΡΟΣΩΠΑ)

Για τη διασφάλιση της ασφαλούς λειτουργίας κάθε πλοίου, και για τον καθορισμό συνδέσμου μεταξύ της εταιρείας και του προσωπικού του πλοίου, κάθε εταιρεία, ανάλογα με την περίπτωση, πρέπει να ορίσει ένα πρόσωπο (ή πρόσωπα) στην ξηρά που να έχει απ' ευθείας πρόσβαση στο υψηλότερο επίπεδο της διαχείρισης. Η ευθύνη και η αρμοδιότητα του εξουσιοδοτημένου προσώπου θα πρέπει να περιλαμβάνει την παρακολούθηση θεμάτων της λειτουργίας κάθε πλοίου που αφορούν στην ασφάλεια και πρόληψη ρύπανσης και να διασφαλίζει ότι παρέχονται τα απαραίτητα μέσα και η υποστήριξη ξηράς, όπως απαιτείται.

5. ΕΥΘΥΝΗ ΚΑΙ ΑΡΜΟΔΙΟΤΗΤΑ ΤΟΥ ΠΛΟΙΑΡΧΟΥ

5.1. Η εταιρεία θα πρέπει να καθορίσει σαφώς και να τεκμηριώσει την ευθύνη του πλοιάρχου αναφορικά με:

1. την εφαρμογή της πολιτικής της εταιρείας σε θέματα ασφάλειας και προστασίας του περιβάλλοντος,

2. την ενεργοποίηση του πληρώματος για την τήρηση της πολιτικής αυτής,

3. την έκδοση των καταλλήλων διαταγών και οδηγιών με σαφή και απλό τρόπο,

4. τον έλεγχο της τήρησης των συγκεκριμένων απαιτήσεων και

5. την αναθεώρηση του συστήματος διαχείρισης της ασφάλειας και την αναφορά των ελλείψεών του στη διαχείριση της εταιρείας στην ξηρά.

5.2. Η εταιρεία θα πρέπει να διασφαλίζει ότι το σύστημα διαχείρισης της ασφάλειας που λειτουργεί στο πλοίο περιέχει μια σαφή δήλωση, η οποία να επισημαίνει την αρμοδιότητα του πλοιάρχου. Η εταιρεία πρέπει να καθορίζει στο σύστημα διαχείρισης της ασφάλειας ότι ο πλοίαρχος έχει την υπερισχύουσα αρμοδιότητα και ευθύνη στη λήψη αποφάσεων σχετικά με την ασφάλεια και την πρόληψη ρύπανσης καθώς και να ζητά τη βοήθεια της εταιρείας όταν αυτό είναι απαραίτητο.

6. ΜΕΣΑ ΚΑΙ ΠΡΟΣΩΠΙΚΟ

6.1. Η εταιρεία θα πρέπει να διασφαλίζει ότι ο πλοίαρχος:

1. διαθέτει κατάλληλα προσόντα για διοίκηση,

2. έχει πλήρη γνώση του συστήματος διαχείρισης της ασφάλειας της εταιρείας και

3. έχει την απαραίτητη υποστήριξη έτσι ώστε να μπορεί να εκτελεί τα καθήκοντά του με ασφάλεια.

6.2. Η εταιρεία θα πρέπει να διασφαλίζει ότι κάθε πλοίο είναι επανδρωμένο με ναυτικούς που έχουν τα κατάλληλα προσόντα, τα απαραίτητα πιστοποιητικά και είναι υγιείς, σύμφωνα με τις διεθνείς και εθνικές απαιτήσεις.

6.3. Η εταιρεία θα πρέπει να καθιερώσει διαδικασίες που να διασφαλίζουν ότι το νέο προσωπικό και το προσωπικό που αναλαμβάνει νέα καθήκοντα, τα οποία σχετίζονται με ασφάλεια και προστασία περιβάλλοντος, έχει την απαραίτητη εξοικείωση με τα καθήκοντά του. Οι οδηγίες, που είναι απαραίτητο να παρέχονται πριν την αναχώρηση του πλοίου, θα πρέπει να έχουν καθορισθεί, τεκμηριωθεί και να παραδίδονται γραπτά.

6.4. Η εταιρεία θα πρέπει να διασφαλίσει ότι όλο το προσωπικό που εμπλέκεται στο σύστημα διαχείρισης της ασφάλειας της εταιρείας έχει επαρκή κατανόηση των σχετικών κανόνων, κανονισμών, κωδίκων και οδηγιών.

6.5. Η εταιρεία θα πρέπει να καθιερώσει και να διατηρεί διαδικασίες για τον προσδιορισμό της εκπαίδευσης που τυχόν απαιτείται για την υποστήριξη του συστήματος διαχείρισης της ασφάλειας και να διασφαλίσει ότι η εκπαίδευση αυτή παρέχεται σε όλο το εμπλεκόμενο προσωπικό.

6.6. Η εταιρεία θα πρέπει να καθιερώσει διαικασίες με τις οποίες το προσωπικό του πλοίου λαμβάνει πληροφορίες σχετικές με το σύστημα διαχείρισης της ασφάλειας στη γλώσσα εργασίας, ή σε γλώσσες που μπορεί να καταλάβει.

6.7. Η εταιρεία θα πρέπει να διασφαλίσει ότι το προσωπικό του πλοίου μπορεί να επικοινωνεί ικανοποιητικά κατά την εκτέλεση των καθηκόντων του, που σχετίζονται με το σύστημα διαχείρισης της ασφάλειας.

7. ΕΚΠΟΝΗΣΗ ΣΧΕΔΙΩΝ ΓΙΑ ΛΕΙΤΟΥΡΓΙΕΣ ΣΤΟ ΠΛΟΙΟ

Η εταιρεία θα πρέπει να καθιερώσει διαδικασίες για την προετοιμασία σχεδίων και οδηγιών για σημαντικές λειτουργίες στο πλοίο, που αφορούν στην ασφάλεια του πλοίου και στην πρόληψη της ρύπανσης. Οι σχετικές αρμοδιότητες θα πρέπει να καθορίζονται και να ανατίθενται σε εξειδικευμένο προσωπικό.

8. ΕΤΟΙΜΟΤΗΤΑ ΓΙΑ ΑΝΤΙΜΕΤΩΠΙΣΗ ΕΚΤΑΚΤΗΣ ΑΝΑΓΚΗΣ

8.1. Η εταιρεία θα πρέπει να καθιερώσει διαδικασίες για να αναγνωρίζει, περιγράφει και ανταποκρίνεται σε πιθανές καταστάσεις έκτακτης ανάγκης στο πλοίο.

8.2. Η εταιρεία θα πρέπει να καθιερώσει προγράμματα γυμνασίων και ασκήσεων που προετοιμάζουν για ενέργειες αντιμετώπισης έκτακτης ανάγκης.

8.3. Το σύστημα διαχείρισης της ασφάλειας θα πρέπει να ορίζει μέτρα, τα οποία διασφαλίζουν ότι η οργάνωση της εταιρείας μπορεί να ανταποκριθεί οποτεδήποτε σε κινδύνους, ατυχήματα και καταστάσεις έκτακτης ανάγκης που αφορούν στα πλοία της.

9. ΑΝΑΦΟΡΕΣ ΚΑΙ ΑΝΑΛΥΣΗ ΜΗ ΣΥΜΜΟΡΦΩΣΕΩΝ, ΑΤΥΧΗΜΑΤΩΝ ΚΑΙ ΕΠΙΚΙΝΔΥΝΩΝ ΠΕΡΙΣΤΑΤΙΚΩΝ

9.1. Το σύστημα διαχείρισης της ασφάλειας πρέπει να περιλαμβάνει διαδικασίες, που να διασφαλίζουν ότι μη συμμορφώσεις, ατυχήματα και επικίνδυνες καταστάσεις αναφέρονται στην εταιρεία, ερευνώνται και αναλύονται με στόχο τη βελτίωση της ασφάλειας και την πρόληψη της ρύπανσης.

9.2. Η εταιρεία θα πρέπει να καθιερώσει διαδικασίες για την εφαρμογή διορθωτικών ενεργειών.

10. ΣΥΝΤΗΡΗΣΗ ΤΟΥ ΠΛΟΙΟΥ ΚΑΙ ΤΟΥ ΕΞΟΠΛΙΣΜΟΥ

10.1. Η εταιρεία θα πρέπει να καθιερώσει διαδικασίες που να διασφαλίζουν ότι το πλοίο συντηρείται σύμφωνα με τις διατάξεις των σχετικών κανόνων και κανονισμών και με όποιες πρόσθετες απαιτήσεις μπορεί να καθιερωθούν από την εταιρεία.

10.2. Για την εκπλήρωση των απαιτήσεων αυτών η εταιρεία θα πρέπει να διασφαλίζει ότι:

1. διενεργούνται επιθεωρήσεις σε κατάλληλα χρονικά διαστήματα,

2. αναφέρεται οποιαδήποτε μη συμμόρφωση με την πιθανή της αιτία, αν είναι γνωστή,

3. γίνονται κατάλληλες διορθωτικές ενέργειες και

4. τηρούνται αρχεία των ανωτέρω δραστηριοτήτων.

10.3. Η εταιρεία θα πρέπει να καθιερώσει διαδικασίες στο σύστημα διαχείρισης της ασφάλειας για τον προσδιορισμό του εξοπλισμού και των τεχνικών συστημάτων των οποίων η ξαφνική βλάβη μπορεί να έχει σαν αποτέλεσμα επικίνδυνες καταστάσεις. Το σύστημα διαχείρισης της ασφάλειας θα πρέπει να ορίζει συγκεκριμένα μέτρα που να στοχεύουν στη βελτίωση της αξιοπιστίας αυτών των εξοπλισμών ή συστημάτων. Τα μέτρα αυτά θα πρέπει να περιλαμβάνουν τον τακτικό έλεγχο των εφεδρικών διατάξεων και εξοπλισμών ή των τεχνικών συστημάτων που δεν βρίσκονται σε συνεχή χρήση.

10.4. Οι επιθεωρήσεις που αναφέρονται στην παράγραφο 10.2 καθώς και τα μέτρα που αναφέρονται στην παράγραφο 10.3 θα πρέπει να ενσωματωθούν στη διαδικασία της λειτουργικής συντήρησης του πλοίου.

11. ΤΕΚΜΗΡΙΩΣΗ

11.1. Η εταιρεία θα πρέπει να καθιερώσει και να διατηρεί διαδικασίες ελέγχου όλων των εγγράφων και στοιχείων, που σχετίζονται με το σύστημα διαχείρισης της ασφάλειας.

11.2. Η εταιρεία θα πρέπει να διασφαλίζει ότι:

1. τα ισχύοντα έγγραφα βρίσκονται διαθέσιμα σε όλες τις προβλεπόμενες θέσεις,

2. αλλαγές στα έγγραφα εξετάζονται και εγκρίνονται από εξουσιοδοτημένο προσωπικό και

3. τα μη ισχύοντα έγγραφα αποσύρονται άμεσα.

11.3. Τα έγγραφα που χρησιμοποιούνται για να περιγράψουν και να εφαρμόσουν το σύστημα διαχείρισης της ασφάλειας μπορούν να αναφέρονται σαν «Εγχειρίδιο διαχείρισης της ασφάλειας». Τα έγγραφα και στοιχεία θα πρέπει να τηρούνται σε μορφή που η εταιρεία θεωρεί περισσότερο αποτελεσματική. Κάθε πλοίο πρέπει να είναι εφοδιασμένο με όλα τα αναφερόμενα σε αυτό έγγραφα.

12. ΔΙΑΠΙΣΤΩΣΗ, ΑΝΑΘΕΩΡΗΣΗ ΚΑΙ ΑΞΙΟΛΟΓΗΣΗ ΑΠΟ ΤΗΝ ΕΤΑΙΡΕΙΑ

12.1. Η εταιρεία θα πρέπει να διενεργεί εσωτερικούς ελέγχους για να διαπιστώνει αν οι δραστηριότητες σχετικά με την ασφάλεια και την πρόληψη της ρύπανσης πληρούν τις απαιτήσεις του συστήματος διαχείρισης της ασφάλειας.

12.2. Η εταιρεία θα πρέπει περιοδικά να αξιολογεί την αποτελεσματικότητα του συστήματος διαχείρισης της ασφάλειας και όταν απαιτείται να το αναθεωρεί, σύμφωνα με διαδικασίες που καθιρεώθηκαν από την ίδια.

12.3. Οι έλεγοι και οι πιθανές διορθωτικές ενέργειες θα πρέπει να διενεργούνται σύμφωνα με τις καθορισμένες έγγραφες διαδικασίες.

12.4. Το προσωπικό που διενεργεί ελέγχους θα πρέπει να είναι ανεξάρτητο από τους τομείς που ελέγχονται, εκτός αν αυτό δεν είναι πρακτικά δυνατό εξ αιτίας του μεγέθους και της μορφής της εταιρείας.

12.5. Τα αποτελέσματα των ελέγχων και αναθεωρήσεων θα πρέπει να τίθενται υπόψη όλου του προσωπικού, που έχει αρμοδιότητα στο τμήμα αυτό.

12.6. Το διευθυντικό προσωπικό που είναι υπεύθυνο για το τμήμα αυτό θα πρέπει να εκτελεί έγκαιρα διορθωτικές ενέργειες για τις ελλείψεις που διαπιστώθηκαν.

13. ΠΙΣΤΟΠΟΙΗΣΗ, ΔΙΑΠΙΣΤΩΣΗ ΚΑΙ ΕΛΕΓΧΟΣ

13.1. Το πλοίο θα πρέπει να λειτουργεί από εταιρεία που έχει εφοδιασθεί με πιστοποιητικό συμμόρφωσης, σχετικό με το πλοίο αυτό.

13.2. Πιστοποιητικό συμμόρφωσης πρέπει να εκδίδεται για κάθε εταιρεία που συμμορφώνεται με τις απαιτήσεις του κώδικα ISM από τη διοίκηση, από οργανισμό αναγνωρισμένο από τη διοίκηση ή από την κυβέρνηση της χώρας, ενεργώντας εξ ονόματος της διοίκησης, στην οποία η εταιρεία έχει επιλέξει να διενεργεί τις εργασίες της. Το πιστοποιητικό αυτό πρέπει να γίνεται δεκτό σαν αποδεικτικό στοιχείο ότι η εταιρεία έχει την ικανότητα συμμόρφωσης με τις απαιτήσεις του κώδικα.

13.3. Αντίγραφο του πιστοποιητικού αυτού θα πρέπει να βρίσκεται στο πλοίο ώστε ο πλοίαρχος, αν του ζητηθεί, να το παρουσιάζει για έλεγχο από τη διοίκηση ή οργανισμούς αναγωρισμένους από αυτή.

13.4. Πιστοποιητικό, που ονομάζεται «πιστοποιητικό διαχείρισης της ασφάλειας» θα πρέπει να εκδίδεται για το πλοίο από τη διοίκηση ή οργανισμό αναγνωρισμένο από τη διοίκηση. Η Διοίκηση θα πρέπει, όταν εκδίδει το πιστοποιητικό, να διαπιστώνει ότι η εταιρεία και η επί του πλοίου διαχείρισή της λειτουργούν σύμφωνα με το εγκεκριμένο σύστημα διαχείρισης της ασφάλειας.

13.5. Η διοίκηση ή οργανισμός αναγνωρισμένος από τη διοίκηση θα πρέπει περιοδικά να διαπιστώνει τη σωστή λειτουργία του συστήματος διαχείρισης της ασφάλειας του πλοίου, όπως αυτό έχει εγκριθεί.